Νότης Σφακιανάκης

Καταγωγή και πρώιμη βιογραφία

Γεννήθηκε στο Ηράκλειο της Κρήτης από ντόπιο πατέρα και μητέρα μικρασιατικής καταγωγής. Σε ηλικία επτά ετών, λόγω του χωρισμού των γονιών του, εγκαταστάθηκε στην Κω όπου ζούσαν οι γονείς της μητέρας του, ενώ πέρασε κάποια μικρά χρονικά διαστήματα στη Γερμανία όπου είχε εγκατασταθεί η μητέρα του μετά τον δεύτερο γάμο της. Νέος ακόμη, για να εξασφαλίσει τα προς το ζην ασχολήθηκε με διάφορες δουλειές μεταξύ των οποίων και dj σε νυχτερινά μαγαζιά της Κω.

Τα πρώτα βήματα

Το 1985 ο Σφακιανάκης ξεκίνησε την επαγγελματική του ενασχόληση με το τραγούδι πρώτα στην Κω ως αρχηγός ξενόγλωσσου συγκροτήματος και έπειτα στην Κρήτη ως λαϊκός τραγουδιστής. Το 1988 πήγε στην Αθήνα, και μολονότι στην αρχή αντιμετώπισε δυσκολίες τελικά κατάφερε να συνεργαστεί με τραγουδιστές όπως η Πόλυ Πάνου, ο Σταμάτης Κόκοτας, ο Γιώργος Σαλαμπάσης, ο Κώστας Μοναχός κλπ. Το καλοκαίρι του 1990 μετέβη στη Θεσσαλονίκη όπου συνεργάστηκε με την Ελένη Δήμου και προσέλκυσε το ενδιαφέρον μουσικών παραγωγών. Το πρώτο τραγούδι που ηχογράφησε ο Νότης είναι το "Νοσταλγείς τα περασμένα" το οποίο υπάρχει  στον δίσκο " ΈΝΑ " του Σάκη Καβατζικιώτη που κυκλοφόρησε το 1990.

Δεκαετία του 1990

Τον Ιούνιο του 1991 κυκλοφόρησε ο πρώτος προσωπικός δίσκος του Νότη Σφακιανάκη με τίτλο "Πρώτη Φορά" (Sony Music) που περιλάμβανε 11 τραγούδια σε στίχους και μουσική δημιουργών όπως οι Τάσος Βουγιατζής, Πάνος Φαλάρας κλπ. Το 1992 μετακόμισε από την Sony στην EMI και την ίδια χρονιά κυκλοφόρησε το δεύτερο προσωπικό του δίσκο με τίτλο  «Είσαι ένα πιστόλι», ο οποίος αποτελείτο από 13 τραγούδια μεταξύ των οποίων τα  «Είσαι ένα πιστόλι»,  «Ώπα ώπα», «Δεύτερα χέρια», «Ένα με τη νύχτα» κ.ά, με τα δύο πρώτα να σημειώνουν σημαντική επιτυχία. Το 1993 ακολούθησε ο δίσκος  «Με το Ν και με το Σ» που περιλάμβανε 13 κομμάτια σε στίχους και μουσική των Πυξ Λαξ, Αλέκου Χρυσοβέργη, Σπύρου Γιατρά κ.ά. Από τον συγκεκριμένο δίσκο ξεχώρισαν τραγούδια όπως το  «Λίγο λίγο» και το «Μα εσύ με καις».  
Το επόμενο έτος κυκλοφόρησε η τέταρτη δισκογραφική δουλειά του Σφακιανάκη με τίτλο «Νοτιοανατολικά του κόσμου». Το CD γνώρισε μεγάλη εμπορική επιτυχία καθώς έφτασε τις 120.000 πωλήσεις, ενώ περιείχε μεταξύ άλλων τραγούδια όπως  «Ο αετός», «Και δεν μπορώ», «Δεν πόνεσα», «Να ξαναρθείς» κλπ. Ακόμη μεγαλύτερη επιτυχία είχαν οι επόμενες δουλειές του, «5ο Βήμα» (κυκλοφόρησε το 1996 και περιλάμβανε 14 τα τραγούδια, πολλά από τα οποία έγιναν εξαιρετικά δημοφιλή όπως π.χ. τα  «Δε σε χρειάζομαι», «Μια ματιά σου μόνο φτάνει», «Σώμα μου», «Νταβατζής» κλπ) και «Οι νότες είναι εφτάψυχες» (διπλό CD που κυκλοφόρησε το 1998 και περιείχε μεταξύ άλλων τα κομμάτια  «Η Στέλλα η Σμυρνιά», «Παπαρούνα», «Γύφτισσα μέρα», «Θέλω να σε ξαναδώ», «Παράλληλα», «Μήπως είμαι τρελός», «Καλοσύνη σου», «Σήκω και φύγε») που πούλησαν 260.000 και 365.000 αντίτυπα αντίστοιχα.  
Μεγάλη επιτυχία γνώρισε και το διπλό CD «XXX Ενθύμιον» με ζωντανές ηχογραφήσεις από το νυκτερινό κέντρο Έναστρον που περιλάμβαναν πέρα από τα τραγούδια του Σφακιανάκη και επιτυχίες άλλων καλλιτεχνών σε δική του ερμηνεία. Χαρακτηριστικά, οι δίσκοι «Νοτιοανατολικά του κόσμου», «5ο Βήμα», «Οι νότες είναι εφτάψυχες» και «XXX Ενθύμιον» αποτέλεσαν τις μεγαλύτερες εμπορικές επιτυχίες στην Ελλάδα για τα έτη 1994, 1996, 1998 και 1999 αντίστοιχα.

Δεκαετία του 2000

Το 2000 κυκλοφόρησε ο δίσκος  «Πολύχρωμα και Έντονα» που έγινε τριπλά πλατινένιος. Το επόμενο έτος κυκλοφόρησε στις ΗΠΑ CD με τις μεγαλύτερες επιτυχίες του, ενώ το 2002, μετά από μια δεκαετία συνεργασίας με την EMI, ο Σφακιανάκης υπέγραψε συμβόλαιο συνεργασίας με την Universal Greece με την οποία παρουσίασε στα τέλη του ίδιου έτους τον δίσκο  «Ας μιλήσουν τα τραγούδια», ο οποίος περιλάμβανε 20 κομμάτια (ζεϊμπέκικα, τσιφτετέλια κ.ά.) μουσικών και στιχουργών όπως οι Νίκος Παπαδόπουλος, Ναταλία Γερμανού, Εκείνος+Εκείνος κ.ά και έγινε πλατινένιος. 
Το 2004 ακολούθησε το  «Με αγάπη ό,τι κάνεις» που περιείχε 16 τραγούδια σε στίχους και μουσική των Χριστόφορου Γερμενή, Γιώργου Μουκίδη, Βασίλη Δήμα κλπ. Ο δίσκος γνώρισε μεγάλη επιτυχία, ενώ ξεχώρισαν τα κομμάτια «Δέντρο», «Όλα τα σ'αγαπώ», «Όπως», αλλά και τα «Γενέθλια» που αποτελούν επανεκτέλεση παλιότερου τραγουδιού του Στέλιου Μπικάκη.

Προσωπική ζωή

Ο Νότης Σφακιανάκης είναι παντρεμένος από το 1991 με την Αγγλίδα Κίλι Σφακιανάκη, την οποία γνώρισε το 1984 στην Κω όπου εκείνη ήταν ξεναγός. Το ζευγάρι έχει αποκτήσει δύο δίδυμα παιδιά (τον Απόλλωνα και την Αφροδίτη). \

Κοινωνική δράση

Ο Σφακιανάκης έχει πραγματοποιήσει συναυλία για το Χαμόγελο του παιδιού συγκεντρώνοντας 18.000 κόσμο στο Στάδιο Ειρήνης και Φιλίας, ενώ έχει παραχωρήσει έσοδα από διάφορες συναυλίες και δίσκους του στον δήμο Μεγίστης για την ανακαίνιση του δημοτικού σχολείου και στην κοινότητα Ορμενίου Έβρου για τη δημιουργία αίθουσας πολιτισμού που φέρει το όνομά του. Μερικά χρόνια μετά τη δολοφονία του Σολωμού Σολωμού από Τούρκο αξιωματικό των ενόπλων δυνάμεων της ΤΔΒΚ, ο Σφακιανάκης κάλυψε τα έξοδα κατασκευής μνημείου από τον γλύπτη Μιχάλη Λαγουβάρδο προς τιμήν του δολοφονημένου Ελληνοκύπριου, το οποίο ωστόσο δεν έχει ακόμη τοποθετηθεί σε δημόσιο χώρο λόγω γραφειοκρατικών διαδικασιών.

Ακροδεξιές δηλώσεις και ομοφοβικά σχόλια

Ο Νότης Σφακιανάκης έχει δηλώσει ότι υποστηρίζει την Χρυσή Αυγή. Έχει κατηγορηθεί για ομοφοβικές απόψεις, ρατσιστικά σχόλια και ξενοφοβία καθώς και για στήριξη στη στρατιωτική δικτατορία της 21ης Απριλίου λέγοντας ότι «Η δικτατορία του Παπαδόπουλου θα είχε αίσιο τέλος για την Ελλάδα, εάν δεν την είχαν καταλύσει».  Επίσης επιρρίπτει ευθύνες στην Ορθόδοξη Εκκλησία για την περίοδο της Τουρκοκρατίας στον ελλαδικό χώρο και έχει εκφραστεί αρνητικά έναντι των προσφύγων.

Στήριξη στη Χρυσή Αυγή

Ο Σφακιανάκης είναι δεδηλωμένος ψηφοφόρος και υποστηρικτής της Χρυσής Αυγής, την δράση της οποίας ανέφερε  - κατά τη διάρκεια εκδήλωσης του κόμματος σε νυχτερινό κέντρο όπου εμφανιζόταν - ως αντιστασιακή. 
Το 2013 δήλωσε πως όλοι οφείλουν να στηρίξουν το κόμμα της Χρυσής Αυγής και όχι να βρίσκεται στη φυλακή αρχηγός εκλεγμένου πολιτικού κόμματος, απόψεις για τις οποίες δέχτηκε κριτική στα κοινωνικά δίκτυα, από δημοσιογράφους και από συναδέλφους του. Η στάση του αυτή στάθηκε αφορμή η Δέσποινα Βανδή να διακόψει την επαγγελματική συνεργασία τους σε κέντρο διασκέδασης.

Προσφυγική κρίση

Αναφορικά με την εισροή προσφύγων στην Ελλάδα, έχει δηλώσει ότι πρόκειται περί στημένου κόλπου ενάντια στη χώρα καθώς οι μετανάστες είναι λαθραίοι και βιάζουν τη πατρίδα. Επίσης, δήλωσε ότι έχουν την οικονομική δυνατότητα να ζήσουν καθώς «τα πορτοφόλια τους είναι γεμάτα χαρτονομίσματα των 500 ευρώ». Έχει αναφερθεί σε οργανωμένο σχέδιο πληθυσμιακής αλλοίωσης της Ελλάδας από το εξωτερικό και συνεχή προσπάθεια μουσουλμανοποίησης της χώρας από τους πρόσφυγες.

Ομοφοβικές δηλώσεις

Στο παρελθόν έχει τοποθετηθεί εναντίον του outing των ομοφυλοφίλων και γενικά της ΛΟΑΤ κοινότητας, καθώς και εναντίον των περιοδικών, διότι σύμφωνα με τη γνώμη του προωθούν πρότυπα όπως «γίνε πόρνη για να αρέσεις και να ‘κονομήσεις και γίνε gay γιατί είναι της μόδας».